
Comunicat de presă
Împreună împotriva incendiilor de vegetație: Pompierii voluntari români și sârbi își unesc forțele pentru Ziua Cooperării Interreg
Ziua Cooperării Interreg 2026 aduce împreună comunitățile transfrontaliere din România și Serbia, în localitatea Orom, la doar câteva săptămâni după ce pompierii români s-au alăturat luptei împotriva incendiilor de vegetație din Deliblatska peščara, Serbia.
În luna august 2026, pe măsură ce incendiile s-au intensificat în diferite regiuni, Serbia a solicitat asistență internațională. Uniunea Europeană a răspuns prompt prin Mecanismul de Protecție Civilă, mobilizând multiple echipaje și echipamente specifice. Printre acestea, un convoi de autospeciale de pompieri din România a trecut granița în Serbia, îndreptându-se spre focarele din rezervația naturală Deliblatska peščara. În Vršac și în localitățile de pe traseul spre Bela Crkva, oamenii au ieșit pe străzi la trecerea pompierilor români, salutând echipajele care se deplasau spre incendiu. A fost un gest simplu, dar cu o puternică încărcătură simbolică: în momente de pericol, vecinii se ajută. 
În plus, echipamentele de stingere a incendiilor cofinanțate prin Programul Interreg IPA România–Serbia au fost utilizate activ de echipele locale de pompieri voluntari. Această intervenție a demonstrat încă o dată valoarea solidarității în situația în care o urgență majoră depășește frontierele naționale. Ziua Cooperării Interreg își îndreaptă acum atenția către acțiunile pe care comunitățile le pot întreprinde preventiv, înainte de apariția unei noi situații de urgență.
Pe 24 septembrie, acest spirit de solidaritate va fi în centrul Zilei Cooperării Interreg 2026, marcată la Orom, în Serbia. Comunitățile locale, pompierii voluntari, autoritățile publice și partenerii de proiect din România și Serbia se vor reuni pentru o zi dedicată prevenirii incendiilor, intervenției în situații de urgență și cooperării transfrontaliere.
La Orom, pompierii voluntari și reprezentanții autorităților publice vor demonstra modul în care comunitățile se pot pregăti eficient pentru situații de urgență. Cetățenii sunt invitați să vadă echipamentele de intervenție în acțiune de instruire și să afle mai multe despre procedurile de răspuns în caz de dezastre. De asemenea, vor fi prezentate proiecte româno-sârbe finanțate din fonduri europene destinate pregătirii pentru situații de urgență.
Evenimentul va pune în lumină rolul esențial al pompierilor voluntari, a căror activitate depășește simpla intervenție în caz de criză. Prevenția, pregătirea continuă, cunoașterea terenului și capacitatea de a acționa rapid sunt elemente vitale atunci când comunitățile se confruntă cu o amenințare majoră.
Programul include alocuțiuni de deschidere din partea reprezentanților autorităților sârbe și române, o sesiune informativă privind procedurile de intervenție, demonstrații interactive pentru public și prezentări ale proiectelor și echipamentelor susținute prin Programul Interreg IPA România-Serbia.
Demonstrațiile și prezentările de echipamente vor avea loc pe terenul de sport al Școlii Gimnaziale din Orom, oferind locuitorilor ocazia de a vedea tehnicile de intervenție și de a învăța mai multe despre siguranța la incendii și prevenție.
[bookmark: _GoBack]La eveniment vor participa reprezentanți ai Brigăzii de Pompieri Voluntari Orom, ai Primăriei Kanjiža, ai Ministerului Integrării Europene din Serbia, ai Ministerului Dezvoltării, Lucrărilor Publice și Administrației din România, ai Biroului Regional pentru Cooperare Transfrontalieră Timișoara, ai Comunei Novi Kneževac, ai Sectorului pentru Situații de Urgență din cadrul Ministerului de Interne din Serbia, precum și alți parteneri implicați în cooperarea transfrontalieră româno-sârbă.
Organizat în localitatea Orom (Municipalitatea Kanjiža), evenimentul marchează cea de-a 15-a aniversare a Zilei Cooperării Interreg și aduce tema din acest an, „Împreună împotriva incendiilor de vegetație”, mai aproape de comunitățile care trăiesc și lucrează în zona de frontieră româno-sârbă.


Ziua Cooperării Interreg 2026 – Împreună împotriva incendiilor de vegetație
📍 Orom, Municipalitatea Kanjiža, Serbia
Sediul Asociației Pompierilor Voluntari Orom
Adresa: Veliki put 199
Școala Gimnazială „Arany János” Orom (terenul de sport)
Adresa: Str. Radnoti Miklos, lângă intersecția cu Veliki put 141 
📅 24 septembrie 2026
🕛 Începând cu ora 12:00, ora Serbiei

